b'\n_START_ARTICLE_\nGeneralstaben (Norge)\n_START_PARAGRAPH_\nDen norske generalstaben ble opprettet 22. mai 1814 og opprettholdt videre under h\xc3\xa6rordningsplanen av 1817.  Etter unionen med Sverige ble generalstaben fram til 1853 ledet av generaladjutanten for Den norske arm\xc3\xa9.  Senere overtok Arm\xc3\xa9kommandoen._NEWLINE_Generalstaben fikk egen sjef ved kongelig resolusjon 14. november 1857.  Dette var en tilstand som varte fram til 1940, med unntak av \xc3\xa5rene 1930\xe2\x80\x931933.  I den perioden l\xc3\xa5 generalstaben under kommanderende general._NEWLINE_Generalstaben hadde en rekke inndelinger opp gjennom tidene.  En kongelig resolusjon 13. juni 1900 delte generalstaben inn i fem avdelinger: A. Sjefsekspedisjon. B. Generalkvartermesteravdeling. C. Mobiliseringsavdeling. D. Taktisk-administrativ avdeling. E. Topografisk avdeling.  Dette ble endret ved en annen resolusjon 19. januar 1912.  Da ble organiseringen med et adjudantur (senere sjefsekspedisjon) og fire avdelinger, kalt Avdeling I, Kommunikasjonsavdelingen (overtok for generalkvartermesteravdelingen); Avdeling II, Mobiliseringsavdelingen; Avdeling III, Den administrative avdeling (overtok Taktisk-administrativ avdelings saker) og Avdeling IV, Den topografiske avdeling.  Fra 11. september 1915 ble det opprettet en etterretningsavdeling som ble lagt under Den topografiske avdeling.  Denne ble i 1937 omd\xc3\xb8pt til Utenriksavdelingen._NEWLINE_I 1940 opph\xc3\xb8rte generalstaben \xc3\xa5 eksistere.  Senere overtok Forsvarets overkommando oppgavene.'